钦定古今图书集成/理学汇编/文学典/第056卷 > 孟郊
## 钦定古今图书集成/理学汇编/文学典/第056卷 > 孟郊

按《唐书》本传：“孟郊者，字东野，湖州武康人。少隐嵩山，
性介，少谐合，愈一见为忘形交。年五十，得进士第，调
溧阳尉。县有投金濑、平陵城，林薄蒙翳，下有积水，郊
间往坐水旁，裴回赋诗，而曹务多废。令白府，以假尉
代之，分其半奉郑馀庆为东都留守，署水陆转运判
官。馀庆镇兴元，奏为参谋。卒年六十四。张籍谥曰贞”
曜先生。郊为诗有理致，最为愈所称，然思苦奇涩。李
观亦论其诗曰：“高处在古无上，平处下顾二谢”云。
按《旧唐书》本传，孟郊者，少隐于嵩山，称处士。李翱分
司洛中，与之游。荐于留守郑馀庆，辟为宾佐。性孤僻
寡合，韩愈一见以为忘形之契，常称其字曰东野，与
之唱和于文酒之间。郑馀庆镇兴元，又奏为从事，辟
书下而卒。馀庆给钱数万，送赡给其妻子者累年。
按《全唐诗话》：李翱荐孟郊于张建封云：“兹有平昌。孟
郊，正士也，伏闻执事旧知之。”郊为五言诗，自前汉李
都尉、苏属国及建安诸子，南朝二谢，郊能兼其体而
有之。李观荐郊于梁肃，补阙书曰：“郊之五言诗，其有
高处，在古无上，其有平处”，下顾两谢。韩《送郊诗》曰：“作
诗三百首，杳默咸池音。”彼三子皆知言也，岂欺天下
之人哉？郊穷饿不得安养其亲，周天下无所遇，作诗
曰：“食荠肠亦苦，强歌声无欢。出门即有碍，谁谓天地
宽？”其穷也甚矣。凡圣人奇士，自以所负，不苟合于世，
是以虽见之，难得而知也。见而不能知其贤，如勿见
而已矣；知“其贤而不能用，如勿知其贤而已矣；用而
不能尽其才，如勿用而已矣；尽其才而容谗人之所
间者，如勿尽才而已矣。故见贤而能知，知而能用，用
而能尽其才，而不容谗人之所间者，天下一人而已
矣。”郊《下第》诗曰：“弃置复弃置，情如刀剑伤。”又《再下第》
诗曰：“一夕九起嗟，梦知不到家。两度长安陌，空将泪
见花。”而后及第，有诗曰：“昔日龌龊不足嗟，今朝旷荡
恩无涯。青春得意马蹄疾，一日看尽长安花。”一日之
间，花即看尽，何其速也？果不达。